明月詞
作者：曹勛
朝代：宋

paragraphs: 明月，明月。
出滄溟，歷丹闕。
飛蓋念西園，笙歌想南國。
靈波如電瀉高丘，雲幄和烟鎖空碧。
人間何事怨別離，自昔循環有今昔。
今昔雖同事不同，昔時宮館今荆棘。
漢家陵闕變池塘，吳楚江山異南北。
明月那知古與今，治亂昏明有通塞。
我願三綱不愆，四時不忒。
天地清寧，人物獲職。
白兔不見辱于蝦蟆，黄髮蒙照臨之大德。
非明月之宣功兮，則吾何知其爲順帝之則。